Reisebricht # 7  14 /08/2007  Cairns    Hüt hemer wider laaaang gschlofe..und eus  miteme usgibige zmorge gstercht.  Denn hets chöne losgoh. Hüt isch Prepaid-Abo und Tour bueche ufem Plan gstande.  Zerscht simer mol ins Ichaufszentrum zume Telefonnetzabieter. Dört hetis denn e Agstellti über alles informiert und churz druff hemmer denn au sones Prepaidabo abgschlosse. Eusi neu Australisch Nr isch 042 240 0460 !!  Also wenndr eus wänd alüte, bitte uf die Nr.!!  So, jez gohts witer zum Toure bueche. Wie gester erwähnt, wämmer gern mol in Rägewald und einisch gärn ans  Great Barrier reef go dauche. Das hemer denn au so buecht. Also für morn (15/08/07) hämmer e Dagesusflug nach Kuranda buecht. Do werde mr zerscht mitere Seilbahn übere Regewald fahre" zu dem besagte Kuranda, und denn miteme Zügli retour. Und füre 16/08/07 hemmer denn e Tauch und Schnorchelusflug ans Great Barrier Reef   buecht. Nocheme churze Homepage update hemmer denn aber schleunigscht zrugg müese, denn mr hän für z'Nacht mit e paar Dütsche zum grilliere abgmacht. (Am Strand het eso ganz moderni  Grillstelle wo jede gratis cha benutze). Mr hän is denn wie abgmacht am halb 8i mit dene troffe (die sin au us eusem Hostel). Zwei vo ihne sin dure Dag Fleisch und so go ichaufe..denn hemer das no alles ipackt und si an Strand spaziert. Dört hemer eus denn eini vo dene vile Grillstelle usgsuecht (isch wirklich e super Sach, das müesst bi eus au geh) Jez chas also losgoh. Dr Grill aloh, sFleisch druff, unterdesse no Salat und chli Gmües für Burger rüschte und scho chame Ässe. Unterdesse si denn no meh drzuecho  cho plaudere, sisch richtig locker und gmüetlich gsi. Mr hän denn no e Dütsche droffe, wo au mitem Greyhound d'Ostküste durabgoht. Mr hän denn grad eusi (Australische=) Nr. mitenand ustuscht und abgmacht, dass mr eus no träffe. Noch dem gmüetliche Ässe simer denn no zrugg spaziert und ine Bottle-Shop go e paar Bierli und Smirnoff go chaufe. Mit eusne dütsche Fründe und em Kaufte hämers eus denn in eusem Hostel-Garte gmüetlich gmacht. Mr sin denn no bis ind Nacht ghöcklet und hän plauderet. Isch richtig  herrlich gsi. Aber jetzt miemer go schlofe will mr morn am morge früeh abgholt wärdä. Morn verzelle mr denn über Kuranda.